Lucita M. Aviles

Si Lucita M. Aviles (natawo Disyembre 13, 1949 sa Plaridel, Misamis Occidental), usa ka premyadong magsusulat sa pinulongang Binisayang Sinugboanon. Anak siya sa magtiayong Bernardo V. Duyongan ug Sebastiana Flores, mga Sugboanon. Tungod kay ang nagpadako kaniya mao man ang magtiayong Carlos P. Maquiling ug Carmen Duyongan sa kadalaga nga manghod sa iyang amahan kinsa wala makabaton og liwat, nagtungha si Lucita nga ang bansagon nga gidala mao na ang Maquiling. Napulo silang magsoon ug ikaduha siya sa kamagulangan.

Minyo siya kang Manolito A. Aviles, Sr., usa ka heavy equipment operator nga nag-alagad sa Departamento sa Publikong Mehoras ug Kadalanansa Dakbayan sa Oroquieta. Upat ang ilang liwat: Maybelle, Manolito Jr., Sharon, ug Sherwin.

Si Aviles usa ka doktor sa edukasyon, ug kasamtangang prinsipal sa Tulunghaang Sentral sa Plaridel.

Usa usab siya ka aktibong opisyal (Direktor sa Hunta) sa BATHALAD-Mindanao sa pamunoan ni Eufemio M. Flores.

Mga sinulat
 May Kabuntagon ang Matag Kagabhion, sugilanon (BISAYA Magasin, 1982)
 Dili Diay Langit ang Saudi, sugilanon (gihulagway ning maong sugilanon ang sakripisyo sa iyang bana nga nahilayo kanila, Bisaya)
 Ang Yaya ni Al Sheffa, sugilanon (Bisaya)
 May Suwerte ang Kagabhion sugilanon (Bisaya)
 Ang Asawa Kong Abubhoan, sugilanon (Bisaya)
 Karibal Ko ang Dios, sugilanon (Bisaya)
 Managkaluha, komiks (Bisaya)
 Bahaw nga Halok, komiks (Bisaya)
 Kalamposan Luyo sa Kapakyasan, komiks (Bisaya)
 Tugti Ako sa Paghigugma Kanimo, mubong nobela (Bisaya)

Aviles, Lucita M.
Aviles, Lucita M.